b'\n_START_ARTICLE_\nT\xc3\xa5sen skole\n_START_SECTION_\nBygningsmassen\n_START_PARAGRAPH_\nKommunestyret i Aker vedtok bygging av T\xc3\xa5sen skole i 1915. Tomt ble kj\xc3\xb8pt av Nordre T\xc3\xa5sen g\xc3\xa5rd. Skolen \xc3\xa5pnet i 1916 med omkring 200 elever. Ved \xc3\xa5pningen hadde skolen to l\xc3\xa6rere og fire l\xc3\xa6rerinner. Skolen er siden bygd ut og bygd om en rekke ganger. Det f\xc3\xb8rste tilbygget ble reist i 1923 p\xc3\xa5 skolens nordside. Det rommet blant annet gymnastikksal og vaktmesterleilighet. I 1938 fikk skolen en ny kontorfl\xc3\xb8y, som ogs\xc3\xa5 inneholdt klasserom, fysikksal, kombinert matsal og forsamlingssal, skolekj\xc3\xb8kken, metallsl\xc3\xb8ydsal, l\xc3\xa6rerv\xc3\xa6relse og skoletannlegelokale. Dessuten ble det innredet ny gymnastikksal i den nye kontorfl\xc3\xb8yen.\n_START_SECTION_\nSkolekorps og elevteater\n_START_PARAGRAPH_\nT\xc3\xa5sen skole fikk sitt eget skolekorps i 1927._NEWLINE_I 1955 fikk skolen sitt eget \xc2\xabelevteater\xc2\xbb, etter initiativ fra l\xc3\xa6rerinnen Bj\xc3\xb8rg Berg.\n_START_SECTION_\nKlassetrinn\n_START_PARAGRAPH_\nSkolen ble i 1969 gjort om til en kombinert barne- og ungdomsskole, og forble slik til 1997. Med Reform 97 ble skolen omstrukturert til en ren barneskole; Nordberg skole tok da over ungdomsskolen.\n_START_SECTION_\nByggesak 2007\xe2\x80\x932010\n_START_PARAGRAPH_\nP\xc3\xa5 2000-tallet ble det vedtatt at T\xc3\xa5sen skole skulle totalrehabiliteres. Det ble en vanskelig prosess, p\xc3\xa5 grunn av store uenigheter om skolens nye planl\xc3\xb8sning. Flere l\xc3\xa6rere truet med \xc3\xa5 slutte p\xc3\xa5 grunn av uenighet om plantegningene som skolemyndighetene la frem. Rektor Eva Kj\xc3\xb8ge gikk av etter n\xc3\xa6r \xc3\xa5tte \xc3\xa5r, p\xc3\xa5 grunn av byggesaken ved skolen.\n_START_SECTION_\nVenneforening\n_START_PARAGRAPH_\nForeningen \xc2\xabT\xc3\xa5sen skoles venner\xc2\xbb ble stiftet 22. april 1980. Venneforeningen har som form\xc3\xa5l \xc2\xab\xc3\xa5 bidra til et godt samarbeid mellom skole og hjem, \xc3\xa5 yte assistanse til skolen ved spesielle anledninger\xc2\xbb og \xc2\xab\xc3\xa5 skaffe midler til spesielle tiltak til beste for skolens elever\xc2\xbb. Foreningen er blant annet ansvarlig for \xc3\xa5 arrangere leirskole for elevene samt 17. mai-fest p\xc3\xa5 skolen hvert \xc3\xa5r.'